DEĊIŻJONI TAL-KUMMISSJONI
tad-29 ta’ Awwissu 2005
dwar rekwiżiti essenzjali kif imsemmija fid-Direttiva tal-Parlament Ewropew u tal-Kunsill 1999/5/KE li jiżguraw l-aċċess lis-servizzi ta’ l-emerġenza għall-emittenti ta' sinjali ta' lokalizzazzjoni COSPAS-SARSAT
(notifikata taħt dokument numru C(2005) 3059)
(Test b'rilevanza għaż-ŻEE)
(2005/631/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva 1999/5/KE tal-Parlament Ewropew u tal-Kunsill tad-9 ta’ Marzu 1999 dwar it-tagħmir tar-radju u t-tagħmir terminali tat-telekomunikazzjonijiet u l-għarfien reċiproku tal-konformità tagħhom (1), u partikolarment l-Artikolu 3(3)(e) tagħha,
Billi:
(1)
L-emittenti ta’ emerġenza (EPIRBs), emittenti ta' sinjali għal-lokalizzazzjoni li joperaw fuq 406 MHz bis-sistema COSPAS-SARSAT, huma element tas-Sistema Globali għall-Emerġenza u s-Sikurezza Marittima (Global Maritime Distress and Safety System (GMDSS)).
(2)
F'konformità mad-Deċiżjoni tal-Kummissjoni 2004/71/KE ta’ l-4 ta’ Settembru 2003 dwar rekwiżiti essenzjali marbuta mat-tagħmir għall-komunikazzjoni bir-radju fuq il-baħar li jkun maħsub biex jintuża minn bastimenti li mhumiex SOLAS u biex jieħu sehem fil-Sistema Globali għall-Emerġenza u s-Sigurtà Marittima (GMDSS) (2) il-manifatturi ta’ l-EPIRBs jeħtiġilhom jiżguraw illi t-tagħmir ikun iddiżinjat b’tali mod li jaħdem sew, jilħaq ir-rekwiżiti operattivi kollha tal-GMDSS f’sitwazzjonijiet ta’ emerġenza, u jipprovdi komunikazzjoni ċara u u sikura.
(3)
Madankollu, l-emittenti ta' sinjali għal-lokalizzazzjoni maħsuba għall-użi oħra mhumiex koperti mid-Deċiżjoni 2004/71/KE. Minħabba li huwa mistenni li dawk it-tipi ta’ emittenti ta' sinjali għal-lokalizzazzjoni COSPAS-SARSAT jintużaw f’numri kbar biex jibagħtu sinjali ta’ emerġenza, jeħtieġ li jiġi pprovdut li, safejn huma koperti mid-Direttiva 1999/5/KE, għandhom ikunu ddisinjati b’tali mod illi jaħdmu kif suppost skond ir-rekwiżiti operattivi aċċettati u jilħqu r-rekwiżiti kollha tas-sistema COSPAS-SARSAT.
(4)
(4) Il-miżuri stabbiliti f'din id-Deċiżjoni huma konformi mal-fehma tal-Kumitat ta' Evalwazzjoni tal-Konformità tat-Telekommunikazzjoni u s-Sorveljanza tas-Suq.
ADOTTAT DIN ID-DEĊIŻJONI
Artikolu 1
Din id-Deċiżjoni tapplika għal emittenti ta' sinjali għal-lokalizzazzjoni li huma maħsuba biex joperaw fuq 406 MHz bis-sistema COSPAS-SARSAT u li ma jaqgħux fl-ambitu tad-Deċiżjoni 2004/71/KE.
Artikolu 2
Jeħtieġ li l-emittenti tas-sinjali għal-lokalizzazzjoni msemmija fl-Artikolu 1 ikunu ddisinjati b’tali mod li jiżguraw li jaħdmu sew skond ir-rekwiżiti operattivi aċċettati meta jkunu esposti għall-ambjent li fih jistgħu jintużaw. F’sitwazzjonijiet ta’ emerġenza, jeħtiġilhom jipprovdu komunikazzjoni ċara u sikura bi grad għoli ta’ fedeltà billi jissodisfaw ir-rekwiżiti kollha tas-sistema COSPAS-SARSAT.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, nhar id-29 ta’ Awwissu 2005.